A jerin passe 2 mil lis personis che sabide ai 19 di Setembar si son dadis dongje a Donibane Lohizune / Saint Jean de Luz par denunciâ la disparizion dal militant abertzale Jon Anza e par domandâ la veretât su cheste vicende. La manifestazion, inmaneade des organizazions de çampe indipendentiste basche, si è davuelte framieç di une massive presince des fuarcis di polizie. Cun di plui, i passaçs di confin jenfri il stât francês e chel spagnûl a son stâts in pratiche blocâts par oris par impedî aes personis che a rivavin dal Paîs Basc meridionâl (Hegoalde) di partecipâ ae manifestazion. I organizadôrs de iniziative a àn denunciât a clâr lis responsabilitâts des autoritâts francesis e spagnolis inta cheste vicende. Al è di no crodi – a àn dite – che dopo di cinc mês de sô disparizion no si vedi nissune notizie. Chest cidin des istituzions – a àn zontât – al puce di complicitât e al da plui fuarce ae ipotesi di un secuestri di stamp politic. Cun di fat, l’episodi al riclame daurman ae memorie fats similârs di vuere sporcje metûts in at dai GAL, di altris scuadrons paramilitârs o fintremai des fuarcis di polizie.
Par chel che al rivuarde, invezit, la campagne cuintri des fotografiis dai presonîrs politics inviade dal socialist Rodolfo Ares, ministri pal interni de Comunitât Autonome Basche, si à di segnalâ un intervent istituzionâl significatîf che al rive de provincie de Gipuzkoa. Cun di fat, il consei provinciâl di chest teritori al à fat bon un document che al condane la politiche dal ministri Ares par vie che no varès nissune fonde legâl e e larès a violâ la libertât di espression. Il test al è stât votât di ducj i partîts (Alternatiba, Aralar, EB, Hamaikabat, PNV), fûr che socialiscj (PSE) e popolârs (PP). Dut câs, ancjemò plui pesante pe linie di Ares, e je la sentence dal tribunâl superiôr di justizie dal Paîs Basc che e ricognòs il dirit a esponi lis fotos dai presonîrs intant di manifestazions publichis.
Font: Gara, 20, 23 e 25/09/09
fur_Latn fur_Latn oci_Latn